text: Skrup-umuligt at drive forretning
  25 marts 2013 kl. 16.16
  Vrede blandt danske solcelle-virksomheder: For anden gang på tre måneder bliver der skåret i tilskuddet til solcelle-anlæg. Så er det skrup-umuligt at drive virksomhed, siger de.
  Kolding-virksomheden VE Energy.dk har en sending solceller klar til montering. Men måske bliver det de sidste? Regeringen vil nemlig igen skære i tilskuddet til solcelleanlæg.
  - Det er noget skidt, siger direktør Kent Bisgaard.
  
  Mark-anlæg
  Kort før jul vedtog regeringen en ny lov, som skar i tilskuddet til solceller til private.
  Siden har Kent Bisgaard regnet på, hvordan han kunne få en ny forretning op at stå:
  - Vi finder ud af, at det er markanlæg, der er interessante. Og det investerer vi alle vores penge og tid i, siger han til TV SYD.
  
  Halvering
  Men i sidste uge meldte klima- og energiministeren ud, at han vil mere end halvere tilskuddet til den strøm, der bliver produceret på de markanlæg, som både landmænd og solcelle-installatørerne havde satset på.
  En krone og 30 øre pr. kilowatttime giver en god forrentning. Og et anlæg kan være betalt tilbage på 10 år.
  - Hvis jeg går ind og ændrer det til de nuværende 60 øre, så giver det et afkast på 29 pct., konstaterer Kent Bisgaard
  
  Skrup-umuligt
  Med de nye vilkår vil det ifølge beregninger lavet for Dansk Solcelleforening tage 28 år, før et 400 kw-markanlæg er tilbagebetalt.
  - Det er jo parametre, som det er skrup-umuligt at arbejde med, siger Kurt Jørgensen fra Dansk Solcelleforening.
  
  Solcelle-parker
  Årsagen til ændringen er ifølge regeringen, at solcelle-branchen og landmændene har planlagt hele solcelle-parker med adskillige 400 kw-anlæg side om side. Og det var ikke meningen med loven.
  - Saver I ikke den gren over, I sidder på? 
  
  - Næ! Loven er tilrettelagt på den måde. Og når den er det, så indretter investorerne sig efter det, siger Kurt Jørgensen.
  